Teatret st. tv & Mungo Park

præsenterer

**PIGEN MED BOMBERNE**

af Tue Biering



*Fotograf: Catrine Zorn*

**Premiere den 2. oktober 2019 på Mungo Park**

**Teatret st. tv og Mungo Park glæder sig over at kunne præsentere instruktør og dramatiker Tue Bierings kommende forestilling *PIGEN MED BOMBERNE*. Forestillingen er et portræt af, hvordan en pige bliver til en rekvisit i alle os andres desperate forsøg på at skabe en forklaring, når vores stereotypiske fordomme sprænges.**

Den kontroversielle, Reumert-hædrede instruktør Tue Bierings næste forestilling handler om *PIGEN MED BOMBERNE* og har premiere den 2. oktober 2019 på Mungo Park i Allerød.

Instruktør og dramatiker Tue Biering udtaler om forestillingen:

*”Vi er dygtige til at være bange for alt det, vi har lært, at vi skal være bange for. Vi har nogle meget klare fortællinger om, hvem der er terroristerne, og hvem der er ’de onde’. Der er nogle meget klare markører på, hvem jeg skal frygte – tørklæder, stort skæg og arabiske træk – og når de optræder i en tætpakket bus, i en lufthavn eller et julemarked, så går jeg i panik. Det er en meget stærk og irrationel kraft. Men vi bliver allermest rystede, når vi opdager, at det, vi bør frygte, ikke er det, vi har lært. Når det er en stille, blond pige på 15 år, kommer det fra en blind vinkel, og så mangler vi forklaringsmodeller. I PIGEN MED BOMBERNE bliver vores billede af den verden, vi troede, vi kendte, udfordret.”*

**Om *PIGEN MED BOMBERNE***

Ingen ved det, alle taler om det. Men nej, det er *ikke* et portræt af en ung blond, dansk pige på 15 år, der anholdes for planer om at bombe sin skole og eksploderer vores verdensopfattelse. Det er *ikke* forklaringen på, hvordan det kan gå så galt. Og det er heller *ikke* et forsøg på at fortælle, hvem hun var.

I stedet er *PIGEN MED BOMBERNE* et portræt af, hvordan en pige bliver til en rekvisit i alle os andres desperate forsøg på at skabe en forklaring, når vores stereotypiske fordomme sprænges. For hvis danske piger pludselig vil bombe skoler, hvem er så den næste? Naboens datter? Eller endnu værre – din egen?

*PIGEN MED BOMBERNE* er Tue Bierings nyeste forestilling efter *Dark Noon* og de Reumert-hædrede succeser *Rocky!* og *Mod alle odds*. Forestillingen er produceret af Teatret st. tv i samarbejde med Mungo Park.

Læs mere på [www.mungopark.dk/forestilling/pigen-med-bomberne](https://www.mungopark.dk/forestilling/pigen-med-bomberne/)

**Med venlig hilsen**

Have Kommunikation

**Pressekontakt:**

Peter Pishai Storgaard // [peter.storgaard@have.dk](mailto:peter.storgaard@have.dk) // 28 49 33 86

**FAKTA OM *PIGEN MED BOMBERNE*:**

**Instruktør og dramatiker**: Tue Biering

**Medvirkende**: Betina Grove, Marianne Søndergaard og Nana Morks

**Scenograf**: Simone Bartholin

**Lyddesigner**: Janus Jensen

**Lysdesigner**: Jakob Rasmussen

**Producent**: Teatret st. tv

**Co-producent**: Mungo Park

**Varighed**: 1t 30 min.

**Spillested**: Mungo Park

**Spilleperiode**: 2.-12. oktober (forpremiere 1. oktober)

*Forestillingen tager på turné rundt i landet i sæsonen 20/21.*

**Om Teatret st. tv:**

Teatret st. tv er et opsøgende teater uden mursten, der skaber nærværende, nyskrevet dansk dramatik til publikum i alle aldre – altid med historien i centrum og et gennemkomponeret lydunivers. Teatret sætter spot på vores samtid og giver publikum sansemættede oplevelser, der skaber stof til eftertanke.

Teatret st. tv kom til verden i 2008 på initiativ af Betina Grove og Marianne Søndergaard og gæstespiller på stationære teaterscener, hos teaterforeninger, i kulturhuse, på biblioteker og skoler rundt i landet.